b'\n_START_ARTICLE_\nStarum leir\n_START_PARAGRAPH_\nStarum leir ligger p\xc3\xa5 en \xc3\xa5srygg mellom Lena, Kapp og Skreia i \xc3\x98stre Toten kommune. N\xc3\xa6rmeste by er Gj\xc3\xb8vik som ligger nord for leiren.\n_START_SECTION_\nSivilforsvarets aktiviteter p\xc3\xa5 Starum\n_START_PARAGRAPH_\nDen administrative delen av Oppland sivilforsvarsdistrikt holder til p\xc3\xa5 Starum. Distriktet ivaretar Sivilforsvarets beredskapsoppgaver, og administrerer alle Sivilforsvarets avdelinger i alle de 26 kommunene i Oppland fylke._NEWLINE_Sivilforsvarets nasjonale kompetansesenter, Oppland sivilforsvarsdistrikt er en statlig forsterkningsressurs for n\xc3\xb8d- og beredskapsetatene ved h\xc3\xa5ndtering av store og spesielle hendelser \xe2\x80\x93 en viktig akt\xc3\xb8r i den norske redningstjenesten. I \xc3\xa5rene etter den kalde krigens slutt har Sivilforsvaret i stadig sterkere grad \xc3\xb8ket sin st\xc3\xb8tte til lokalsamfunnene ved kriser i fredstid._NEWLINE_Distriktet er ogs\xc3\xa5 det nasjonale kompetansesenteret for Sivilforsvaret i Norge. Dette betyr at distriktet har ansvaret for all oppl\xc3\xa6ringen av mannskaper til alle niv\xc3\xa5er i Sivilforsvaret.\n_START_SECTION_\nHistorie\n_START_PARAGRAPH_\nLeiren var frem til 1980-tallet standkvarter for et av h\xc3\xa6rens kl\xc3\xb8vkompanier (det andre l\xc3\xa5 p\xc3\xa5 Skjold), og var hovedsete for H\xc3\xa6rens veterin\xc3\xa6rtjeneste. I leiren l\xc3\xa5 et depot for trenet til Artilleriregiment nr. 2 (AR 2). Etter at Gardermoen falt 10. april ble Starum leir samlingpunkt for deler 2. divisjons styrker._NEWLINE_Da kl\xc3\xb8vkompaniet ble nedlagt p\xc3\xa5 1980-tallet, ble st\xc3\xb8rre deler av Starum leir avhendet til et lokalt \xc2\xabhestesenter\xc2\xbb, mens resten ble overtatt av Sivilforsvaret.'